**Informācija plašsaziņas līdzekļiem**

**2019. gada 11. februārī**

**LIAA biznesa inkubatori uzņem jaunus biznesa ideju autorus un uzņēmējus**

**Latvijas Investīciju un attīstības aģentūras (LIAA) biznesa inkubatori izziņo 2019. gada uzņemšanu un aicina jaunos uzņēmējus un biznesa ideju autorus pieteikties inkubācijas programmai.**

No 2019. gada 1. marta līdz 20. martam tiks atvērta pieteikumu pieņemšana dalībai inkubācijas programmā LIAA Madonas biznesa inkubatorā. Inkubācijas programmā aicināti pieteikties uzņēmumi, kuri nav reģistrēti ilgāk par trim gadiem. Pieteikumus, kas parakstīti ar elektronisko parakstu un nosūtīti uz liaa@liaa.gov.lv, pieņems līdz 2019.gada 20.marta plkst. 23:59.

Pirmsinkubācijas programma ir piemērota gan fiziskām, gan juridiskām personām, kuras vēlas izvērtēt savas biznesa idejas dzīvotspēju. Sešu mēnešu garumā tā sniedz dalībniekiem visu nepieciešamo savas biznesa idejas attīstīšanai – aprīkotas darba telpas, mentoru un citu uzņēmēju atbalstu, seminārus un mācības par dažādām tēmām, kas saistošas uzņēmējiem un palīdz risināt viņu biznesa izaicinājumus, kā arī vērtīgus kontaktus un dalību lielākajā jauno uzņēmēju kopienā Latvijā.

Inkubācijas programmā papildus pirmsinkubācijas atbalstam dalībnieks saņem 50% līdzfinansējumu biznesa attīstībai nepieciešamo pakalpojumu iegādei, piemēram, grāmatvedībai, telpu nomai, dizainam, mārketingam, tehnoloģiskajām konsultācijām un prototipu izstrādēm, sertificēšanai, laboratoriju izmaksām u.c. Tāpat iespējams pretendēt 50% līdzfinansējumam līdz EUR 5 000 aprīkojuma un izejmateriālu iegādes izmaksu segšanai.

Interesenti – jaunie uzņēmēji un biznesa ideju autori – aicināti apmeklēt Koprades dienu 18. februārī un 4. martā Madonas biznesa inkubatorā Blaumaņa ielā 3, Madonā, lai vairāk uzzinātu par inkubatora sniegtajiem pakalpojumiem un atbalsta iespējām biznesa idejas vai uzņēmējdarbības attīstībai, kā arī uzņemšanas kārtību inkubatorā. Informatīvi pasākumi potenciālajiem biznesa inkubatora dalībniekiem tiks rīkoti arī Lubānā (19. februāris), Gulbenē (21. februāris), Ērgļos (28. februāris) un Varakļānos (7. marts).

Madonas biznesa inkubatorā šobrīd ir 40 dalībnieki, no tiem 23 uzņemti inkubācijas programmā un 17 testē savas idejas dzīvotspēju pirmsinkubācijas programmā. Dalībnieku vidū ir pop-up restorāna “Vakars uz ezera” rīkotājs #VIEDI, alus darītava “Madonas alus”, paneļu māju ražotājs “MittHus”, ātrās ēdināšanas uzņēmums “Kebabosta”, karameļu ražotne “Madonas karameles”, datorprogrammēšanas uzņēmums “Miittech” un daudzi citi.

 LIAA Biznesa inkubatoru mērķis ir atbalstīt jaunu, dzīvotspējīgu un konkurētspējīgu uzņēmumu izveidi un attīstību, nodrošināt fiziskas personas un uzņēmumus ar uzņēmējdarbības uzsākšanai vai idejas attīstīšanai nepieciešamo vidi, kopstrādes telpu, jauno uzņēmēju kopienu, konsultācijām, mācībām, tīklošanās pasākumiem par vispārīgiem uzņēmējdarbības jautājumiem, mentoru atbalstu un līdzfinansējumu biznesa attīstībai. LIAA Biznesa inkubatori ir finansēti ERAF projekta "Reģionālie biznesa inkubatori un radošo industriju inkubators" ietvaros.

Vairāk par LIAA biznesa inkubatoriem: <http://inkubatori.magneticlatvia.lv>
[Par pirmsinkubācijas programmu](https://www.youtube.com/watch?v=sfsxK-CVCJQ)
[Par inkubācijas programmu](https://www.youtube.com/watch?v=jTis0NTX_A0)

Papildu informācija:

LIAA Madonas biznesa inkubators

Adrese: Blaumaņa iela 3, Madona, Madonas nov., LV-4801

E-pasts: Madona@liaa.gov.lv

Tālrunis: 62400907

[Facebook](https://www.facebook.com/LIAAMadona/)